**CEASUL MEU NU MAI MĂSOARĂ TIMPUL**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ceasul meu nu mai măsoară timpul.

Zilele mele se trăiesc în ani-lumină până la îngerii Domnului,

Iar nopţile în doruri către zile.

Inima începe să-mi bată credinţă, nu sânge gol.

Respir câmpul magnetic al Sublimului pol cu pol…

Pe sub constelaţia Scorpionului trece în zbor o secundă -

Mă întreb care din ele are coada mai veninoasă… ?

Dar întrebarea mea e doar o joacă de-a spaţio-temporalitatea,

Pentru că oricum nu-mi pasă!

Mă-ncalţ cu Nemurire şi mai alerg o rundă…

Ochiul meu stâng se zbate nesuperstiţios,

Iar rumoarea lumii se înghesuie învinsă

Într-un pocal ruginit…

Până acum am crezut că am iubit,

Dar acum ştiu că Iubirea se circumscrie exponenţial, numai la Infinit!